**ΚΑΤΕΠΕΙΓΟΝ**

**Πληροφορίες:** Ελ. Μπαρμπαλιά

 **Αθήνα: 28.8.2014**

 **Αρ.Πρωτ.:2972**

 **Προς: Πρόεδρο και Μέλη Διαρκούς Επιτροπής**

 **Μορφωτικών Υποθέσεων**

**ΚΟΙΝ:** «Πίνακας Αποδεκτών»

**ΘΕΜΑ:** Πρόταση της Ε.Σ.ΑμεΑ επί του άρθρου 8 του ν/σ «Ίδρυση και Οργάνωση του Συμβουλίου Εθνικής Πολιτικής για την Παιδεία και άλλες διατάξεις»

***Κύριε Πρόεδρε,***

***Κυρίες/οι μέλη της Επιτροπής***

Μετά τη δημοσίευση της Έκθεσης της Επιτροπής σας για το σχέδιο νόμου «Ίδρυση και Οργάνωση του Συμβουλίου Εθνικής Πολιτικής για την Παιδεία και άλλες διατάξεις» στο νομοσχέδιο συμπεριλήφθηκε με το άρθρο 8 η διάταξη που αναμένονταν και αφορά στο άνοιγμα της Γενικής Εκπαίδευσης στους εκπαιδευτικούς με αναπηρία.

Η προτεινόμενη διάταξη του άρθρου 8 κρίνεται αδιανόητη και αποτελεί βαθύτατο εμπαιγμό για την Ε.Σ.Α.μεΑ. τους φορείς μέλη της και το χώρο των εκπαιδευτικών με αναπηρία αφού τόσο με την προηγούμενη πολιτική ηγεσία του Υπουργείου αλλά και με την νυν είχε συμφωνηθεί η πρόσληψη εκπαιδευτικών με αναπηρία στη Γενική Εκπαίδευση κατά προτεραιότητα σε κλάδο και ειδικότητα σε ποσοστό 10% και όχι σε 5% όπως καθορίζεται με την παρούσα διάταξη. Επίσης είχε συμφωνηθεί η εφαρμογή της διάταξης από εδώ και στο εξής για κάθε σχολικό έτος με εναρκτήριο χρόνο εφαρμογής της το έτος 2014-2015.

Δυστυχώς διαπιστώνουμε ότι η διάταξη αυτή ουδεμία σχέση έχει με τη διάταξη του άρθρου 32 όπως διαμορφώθηκε στο τελευταίο προσχέδιο νόμου και όπως είχε συμφωνηθεί με τις πολιτικές ηγεσίες του Υπουργείου Παιδείας.

Η διάταξη περιορίζει μέσω του πρώτου εδαφίου την εφαρμογή της στο σχολικό έτος 2014-2015 ενώ με το τελευταίο εδάφιο αναιρείται ακόμα και η εφαρμογή της το τρέχον σχολικό έτος. Δηλαδή η εν λόγω διάταξη που είχε συμφωνηθεί να ισχύσει από το σχολικό έτος 2014-2015 και εσαεί, θα αρχίζει να εφαρμόζεται για το έτος 2014-2015 στο τέλος του έτους!!!

Γι αυτό και ομιλούμε για τέλειο εμπαιγμό, ο οποίος καταδικάζει το εργασιακό μέλλον των εκπαιδευτικών με αναπηρία εάν λάβουμε υπόψη και το καθεστώς πρόσληψης αναπληρωτών εκπαιδευτικών ατόμων με αναπηρία όπως διαμορφώθηκε την τρέχουσα περίοδο με την τελευταία εγκύκλιο που εξέδωσε η Διεύθυνση Ειδικής Αγωγής του Υπουργείου Παιδείας για το θέμα αυτό.

Δηλαδή με την η κατάργηση του Πίνακα Α σε συνδυασμό με την διάταξη του άρθρου 8 του παρόντος νομοσχεδίου, με την οποία το ποσοστό μειώνεται στο 5% και η διάταξη δεν εφαρμόζεται στο τρέχον σχολικό έτος, οι εκπαιδευτικοί με αναπηρία βρίσκονται κυριολεκτικά υπό διωγμό.

***Κύριε Πρόεδρε,***

***Κυρίες/οι Βουλευτές,***

Η Ε.Σ.Α.μεΑ. σας καλεί να εξετάσετε τα ανωτέρω και να αντικαταστήσετε το άρθρο 8 του νομοσχεδίου ως εξής:

«Από την έναρξη ισχύος του παρόντος νόμου, προσλαμβάνονται ως αναπληρωτές εκπαιδευτικοί στην γενική εκπαίδευση άτομα με αναπηρία 67% και άνω, ύστερα από σχετική πιστοποίηση του ΚΕΠΑ, ΑΣΥΕ, ΑΝΥΕ , ΑΑΥΕ και Υγειονομικών Επιτροπών που λειτουργούσαν προ ιδρύσεως ΚΕΠΑ, εφόσον είναι σε ισχύ, και εφόσον αυτή, σε κανένα ποσοστό δεν οφείλεται σε παθήσεις ψυχικών διαταραχών, κατά προτεραιότητα σε κάθε κλάδο και ειδικότητα σε ποσοστό 10%. Η παρούσα διάταξη εφαρμόζεται από το τρέχον σχολικό έτος και για κάθε σχολικό έτος από εδώ και στο εξής.»

Με την πεποίθηση ότι θα πράξετε τα δέοντα για να διορθωθεί αυτή η αδικία.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών**

- Γραφείο Πρωθυπουργού, κ. Αντ. Σαμαρά

- Γραφείο Αντιπροέδρου της κυβέρνησης, κ. Βενιζέλου

- κ. Αν. Λοβέρδο, Υπουργό Παιδείας και Θρησκευμάτων

- κ. Αλ. Δερμεντζόπουλο, Υφυπουργό Παιδείας και Θρησκευμάτων

- κ. Κ. Κουκοδήμο, Υφυπουργό Παιδείας και Θρησκευμάτων

- κ. Κυριαζή Θανάση, Γενικό Γραμματέα Υπουργείου Παιδείας

- κ. Κ. Λολίτσα, Προϊστάμενο Διεύθυνσης Ειδικής Αγωγής

- ΟΛΜΕ

- ΔΟΕ

- Π.Ε.Σ.Ε.Α

- ΠΟΣΕΕΠΕΑ

- ΣΑΤΕΑ

- Φορείς - Μέλη Ε.Σ.Α.μεΑ.